Carna ronica

Carna ronica (Solanum nigrum) jo rostlina ze swójźby ronicowych rostlinow (Solanaceae).

 Wopis 
Carna ronica jo jadnolětna rostlina, kótaraž dośěgnjo wusokosć wót 10 až do 80 cm (20-100 cm). Rostlina jo śamnozelena, cesto wioletnje pśeběžana, kósmata abo naga. Njaso kwiśonki, njezdrjałe zelene a zdrjałe cerwjene płody zwětšego w samskim casu.

Śamnozeleny kijašk jo rowny, njejasnje granity a mócnje roznogaśowany.

 Łopjena 
Łopjena su jajojśe-rombiske až tśirožkate.

 Kwiśonki 
Kwiśo wót junija až do oktobra. Kwiśonki stoje we krotkowogonkatych, wokołkojtych zawitkach. Krona jo běła, płonje rozšyrjona a dośěgnjo wjelikosć wót 10 až do 15 mm a šyrokosć wót 6 až do 10 mm. Keluškowe cypliški su pśez wótše zalewy  rozdźělone. Prošniki su dlejše ako proškowe nitki.

 Płody 
Płody su carne, rědko nazeleń žołte, 6-10 mm šyroke, gadowate jagody. Wóni dośěgnu wjelikosć wót grochowkow.

 Wopśimjeśowe maśizny 
Rostlina wopśimjejo gadowate alkaloidy.

 Stojnišćo 
Rosćo na źěratych zelowych pórostkach na wótsypkowych městnach, w zagrodach, na rolach a winicach. Ma lubjej w pšawem měrje suche zemje.

 Rozšyrjenje 
Rostlina jo nic jano w Europje, ale samo w cełem swěśe rozšyrjona.

 Nožki 

 Žrědła 
 Meyers Taschenlexikon Biologie, In 3 Bänden, 3. zwězk, ISBN 3-411-12033-9, bok 102 
 Schauer - Caspari: Pflanzenführer für unterwegs, ISBN 978-3-8354-0354-3, 2. nakład, 2008, bok 68 
 Spohn, Aichele, Golte-Bechtle, Spohn: Was blüht denn da? Kosmos Naturführer (2008), ISBN 978-3-440-11379-0, bok 166 

 Eksterne wótkaze 

Kategorija:Ronica